
„Nimic nu îi este dat omului pe pământ-lupta face parte din viaţa şi conflictul există-eroul este cel care nu permite niciunui obstacol să îl împiedice în a-şi urma valorile alese.” (Andrew Bernstein)
...Putea fi vazut pe tot întinsul frontului româno-rus, la punctele cele mai primejdioase, intens stropite cu grindina vărsată de gurile de foc inamice. Aceaste rânduri apar într-un reportaj din ziarul vienez „Die presse” consacrat bătăliei de la Plevna. Generalul despre care vorbeşte martorul ocular este Carol Davila pe care medicina şi armata română îl revendică deopotrivă în galeria eroilor lor. 

Avea atunci puţin sub 50 de ani. Născut sub cerul Franţei, îşi găsise în România o  a doua patrie pe care o slujea de aproape un sfert de secol ca un fiu credincios, cu întreaga putere a minţii şi fiinţei sale generoase. Ca ostaş al ţării de la Dunăre şi Carpaţi, înţelegea să înfrunte primejdiile câmpului de bătaie împreună şi în aceeaşi măsură cu cei ce luau cu asalt redutele pentru cucerirea libertăţii. Ca medic, aducea în luptă ştiinţa şi pasiunea apărării vieţii, iar ca şef, capacitatea de a organiza efortul detaşamentului său de combatanţi în alb. Aceştia nu erau mai prejos decât bărbaţii din prima linie. Acelaşi reporter relata că „un spectacol impresionant este furnicarea personalului sanitar care urmăreşte pas cu pas înaintarea lanţurilor de trecători. Eroismul acestor soldaţi, înarmaţi nu cu puşti, ci cu o geantă sanitară de gât şi cu o brasardă albă la braţ pe care străluceşte ca o mică şi miraculoasă floare insigna Crucii Roşii, eroismul acestor soldaţi este sublim şi nu poate fi niciodată uitat”.


În momentele cele mai încordate Davila le era exemplu: „ a stat în poziţiunile înaintate încurajând pe medicii şi sanitarii trupelor, ca să îngrijească de răniţi” consemnează un alt participant la evenimente, doctorul Gh. Sabin. 

Corpul sanitar, bine organizat, se strecura printre gloanţe şi schije şi dădea răniţilor primul ajutor chiar în locul unde căzuseră, îi ridica apoi şi-i trasporta la ambulanţe. 


După cucerirea redutei Griviţa nr. 2, când batalioanele noastre intrau de serviciu aici, erau întotdeauna însoţite de medici şi sanitari care împărţeau cu ele veghea şi pericolele. Cu mari eforturi, pentru care au dat şi jertfa de sânge, oamenii acestui corp au îngrijit cu toată modestia mijloacelor lor peste 11 000 de răniţi şi bolnavi din rândul trupelor noastre, câteva sute de militari ruşi, 1500 de turci.


Figura centrală a acestui impresionant efort uman a fost Carol Davila şi dacă numai acest fapt ar fi legat de persoana sa  şi încă ar fi suficient pentru a merita recunoştinţa generaţiilor.


Dar numele său simbolizează o întreagă epocă a medicinei noastre. Venise în Ţara Românească în 1853 când nu împlinise încă 25 de ani. Înante de a-l fi solicitat domnitorul Barbu Ştirbei, o propunere similară îi fusese adresată de Persia. Opţiunea tânărului absolvent al Facultăţii de Medicină exprima emoţionant atitudinea de caldă simpatie pe care o nutreau francezii pentru poporul nostru, simpatie care, nu o dată, s-a manifestat în acţiuni şi gesturi de sprijin direct. Hotărârea lui Davila dobândeşte dimensiuni reale dacă o privim nu numai prin sensul ei afectiv.


 Căci el îşi asuma o sarcină şi a r fi copleşit şi pe un om cu vastă experienţă : aceea de a organiza serviciul sanitar-militar şi civil. Ceea ce dovedeşte un  spirit cutezător,  o juvenilă încredere în sine şi o răscolitoare chemare spre mari împliniri. Din acest moment al vieţii sale va servi patria română fără încetare, punându-i interesele mai presus de orice. 


Numit oberstabdoctor în serviciul sanitar al armatei, percepe cu acuitate realităţile şi nevoile. La un  an de al împământenirea sa, reorganizează spitalul oştirii şi înfiinţează o farmacie militară. Început modest care este urmat de măsuri mai ample. Pune bazele unei şcoli de mică chirurgie, element de pionierat al învăţământului nostru medical. Aspiră însă la mai mult.

La propunerea sa, şcoala de mică chirurgie se unifică cu cea de la Filantropia. În 1857 ea devine Şcoala naţională de medicină şi farmacie care are scopul „de a forma ofiţeri de sănătate şi farmacişti pentru serviciul sanitar al armatei, al spitalelor şi districtelor, precum şi veterinari”, după cum se specifică în regulamentul de funcţionare.


Sub impulsul său, şcoala românească de medicină, odată pusă în mişcare, promovează valori de renume, savanţi care, la rândul lor, vor îndruma paşii a generaţii şi generaţii de medici, deschizători de noi căi în ştiinţă, purtători demni ai renumelui ţării peste hotare, un Constantin Severeanu, un Toma Ionescu, un Ion Cantacuzino. Aici învaţă elevi din Muntenia, Oltenia, Moldova şi Transilvania, ca şi din Bulgaria şi Macedonia. 


 Carol Davila a fost în rândul susţinătorilor înflăcăraţi ai Unirii. La 16 iunie 1859 Al. I. Cuza îl numeşte medic superior în armata Principatelor, iar la 10 octombrie îi acordă gradul de colonel adjutant domnesc, ceea ce înseamnă încadrarea sa în statul major al domnitorului. Când se organizează tabăra de la Ploieşti-Prahova Davila pune bazele serviciului sanitar de campanie. Davila se îngrijeşte de dotarea oştirii cu posturi de prim ajutor, ambulanţe şi spitale de campanie, de încadrarea corpului sanitar ofiţeresc.

La cei 32 de ani ai săi în mâinile lui se concentrau toate firele reţelei sanitare şi a învăţământului medical: era inspector general al serviciului sanitar al Principatelor Unite, şef al serviciului sanitar al armatei, şef al spitalelor civile şi director al şcolii de medicină. 
La 3 decembrie 1860 este înaintat la gradul de general. În 1876 crează organizaţia care va aduce o importantă contribuţie la asigurarea asistenţei medicale în război- Crucea Roşie.
În 1877 începe războiul pentru independenţa României. Opera la care  Davila stăruie de aproape un sfert de veac trebuie să facă faţă acum celui mai greu examen. Generalul medic porneşte pe drumurile campaniei să înfrunte greutăţile ca un soldat. 

În zona de operaţii Carol Davila munceşte fără încetare. Amplasarea şi organizarea ambulanţelor, serviciul medical în regimente, traiul soldaţilor în tranşee- iată preocupările lui Davila. Datorită eforturilor făcute de Davila şi de ceilalţi medici ai armatei române, posturile principale de ajutor funcţionează cu bune rezultate pe toată perioada asediului Plevnei.

Dar vremea din ce în ce mai aspră şi eforturile mari îşi cer plata. Davila, bolnav, se simte din ce în ce mai rău, dar nu vrea să-şi părăsească postul. 

Abia în decembrie 1877, după căderea Plevnei şi Rahovei, se supune unei intervenţii chirurgicale în spitalul de la Turnu Măgurele. Însă imediat ce poate să părăsească spitalul se reîntoarce pe front.

Când campania ia sfârşit, nu-şi îngăduie odihna. Războiul a fost o şcoală grea. Sunt multe lucruri care trebuie valorificate. Aduce la cunoştinţa ministerului neajunsurile  serviciului sanitar, propunând în acelaşi timp mijloace de îmbunătăţire a muncii în acest sector. Prezintă un proiect pentru reorganizarea serviciului sanitar al armatei, arătând şi modul de funcţionare atât în timp de pace, cât şi în timp de război. 
În anul 1883 este înaintat la gradul de general de divizie. 

Are planuri, are idei, are încă multe lucruri de realizat. Dar boala nu-l iartă. Se stinge în 1884 la vârsta de 56 de ani. După ce mai bine de trei decenii slujise ţara. 

Doctorul Carol Davila aparţine deopotrivă soldaţilor şi corpului medical. Dar în primul rând României, al cărui fiu s-a considerat şi s-a dovedit a fi prin gând, sentiment şi fapte.

